На основу члана 13. став 3. Закона о електронском фактурисању („Службени гласник РС”, бр. 44/21 и 129/21),

Влада доноси

У Р Е Д Б У

О ИЗМЕНAMA УРЕДБЕ О ПОСТУПКУ И УСЛОВИМА ЗА ДАВАЊЕ И ОДУЗИМАЊЕ САГЛАСНОСТИ ЗА ОБАВЉАЊЕ ПОСЛОВА ИНФОРМАЦИОНОГ ПОСРЕДНИКА

Члан 1.

У Уредби о поступку и условима за давање и одузимање сагласности за обављање послова информационог посредника („Службени гласник РС”, број 69/21), у члану 2. став 2. речи: „број 44/21” замењују се речима: „бр. 44/21 и 129/21”.

Члан 2.

Члан 5. мења се и гласи:

„Члан 5.

За обављање послова информационог посредника потребна је сагласност Министарства финансија.

Лице које испуњава услове из члана 2. ове уредбе подноси захтев за добијање сагласности за обављање послова информационог посредника Министарству финансија електронским путем.

На основу захтева из става 2. овог члана, Министарство финансија врши проверу да ли лице из става 2. овог члана испуњава услове за добијање сагласности за обављање послова информационог посредника, у складу са интерним техничким упутством које се објављује на интернет страници Министарства финансија и које садржи техничка објашњења за рад у систему. У случају да утврди да су услови испуњени, даје сагласност лицу за обављање послова информационог посредника на период од највише 24 месеца.

Уз захтев из става 2. овог члана подносе се:

1) докази о испуњености услова из члана 2. став 1. тач. 1)–5) ове уредбе;

2) општи услови пружања услуга;

3) интерна правила;

4) акт о безбедности ИКТ система.

Испуњеност услова из члана 2. став 1. тачка 6) ове уредбе Министарство финансија проверава по службеној дужности.

Доказе о испуњавању услова из члана 2. став 1. тач. 1)–3) ове уредбе Министарство финансија прибавља по службеној дужности, уз сагласност подносиоца захтева.

По утврђивању испуњености услова из члана 2. став 1. ове уредбе, Министарство финансија у року од 15 дана захтева од подносиоца достављање доказа из члана 2. ст. 2. и 4. ове уредбе.

По утврђивању испуњености услова из члана 2. ст. 2. и 4. ове уредбе, Министарство финансија доноси решење о давању сагласности и уписује подносиоца захтева у Регистар информационих посредника у складу са чланом 12. Закона.

Захтев из става 2. овог члана, са прилозима из става 4. овог члана доставља се у електронском облику преко портала Министарства финансија, а решење из става 8. овог члана доставља се у електронском облику информационом посреднику.

У случају промене података исказаних у захтеву из става 2. овог члана, укључујући промене чињеница о којима је доказе и акта приложио у складу са ставом 4. овог члана, информациони посредник је обавезан да о томе без одлагања у писаној форми обавести Министарство финансија.”.

Члан 3.

У члану 7. речи: „1. јануара 2022. године” замењују се речима: „1. фебруара 2022. године”.

Члан 4.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-12387/2021-2

У Београду, 29. децембра 2021. године

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  |  |  |  |  |  |  |

В Л А Д А

ПРЕДСЕДНИК

Ана Брнабић